It-Tbassir Ekonomiku tar-Rebbiegħa 2021 jipprojjetta li l-ekonomija tal-UE se tespandi b'4.2 % fl-2021 u b'4.4 % fl-2022. L-ekonomija taż-żona tal-euro hija mbassra li se tikber b'4.3 % din is-sena u 4.4 % s-sena d-dieħla. Dan jirrappreżenta titjib sinifikanti fil-prospettiva tat-tkabbir meta mqabbel mat-Tbassir Ekonomiku tax-Xitwa 2021 li l-Kummissjoni ppreżentat fi Frar. Ir-rati ta' tkabbir se jkomplu jvarjaw madwar l-UE, iżda fl-Istati Membri kollha l-ekonomiji għandhom jerġgħu lura għal-livelli ta' qabel il-kriżi sa tmiem l-2022. It-tkabbir ekonomiku jerġa' jibda hekk kif ir-rati tat-tilqim jiżdiedu u l-miżuri ta' konteniment jillaxxkaw Il-pandemija tal-coronavirus tirrappreżenta xokk ta' proporzjonijiet storiċi għall-ekonomiji tal-UE. L-ekonomija tal-UE ċkienet b'6.1 %, u l-ekonomija taż-żona tal-euro b'6.6 %, fl-2020. Għalkemm, b'mod ġenerali, in-negozji u l-konsumaturi adattaw ruħhom biex ilaħħqu aħjar mal-miżuri ta' konteniment, xi setturi, bħat-turiżmu u s-servizzi personali, għadhom ibatu. L-irkupru tal-ekonomija tal-Ewropa li beda fis-sajf li għadda waqaf fir-raba' kwart tal-2020 u fl-ewwel kwart tal-2021, hekk kif ġew introdotti miżuri ġodda tas-saħħa pubblika biex irażżnu ż-żieda fl-għadd ta' każijiet ta' COVID-19. Mandanakollu l-ekonomiji tal-UE u taż-żona tal-euro huma mistennija jirkupraw b'mod qawwi hekk kif ir-rati tat-tilqim jiżdiedu u r-restrizzjonijiet jillaxxkaw. Dan it-tkabbir se jkun xprunat mill-konsum privat, mill-investiment, u mid-domanda dejjem tikber għall-esportazzjonijiet tal-UE minn ekonomija globali aktar b'saħħitha. Bħala proporzjon tal-PDG, fl-2022 l-investiment pubbliku, mistenni jilħaq l-ogħla livell tiegħu f'aktar minn għaxar snin. Dan se jiġi xprunat mill-Faċilità għall-Irkupru u r-Reżiljenza (RRF), l-istrument ewlieni fil-qalba ta' NextGenerationEU. Is-swieq tax-xogħol bdew jitjiebu bil-mod Il-kundizzjonijiet tas-suq tax-xogħol qed jitjiebu bil-mod wara l-impatt inizjali tal-pandemija. L-impjiegi żdiedu fit-tieni nofs tal-2020 u fil-biċċa l-kbira tal-Istati Membri r-rati tal-qgħad naqsu mill-ogħla livelli tagħhom. L-iskemi ta' appoġġ pubbliku, inklużi dawk appoġġati mill-UE permezz tal-istrument SURE, żammew ir-rati tal-qgħad milli jiżdiedu b'mod drammatiku. Madankollu, is-swieq tax-xogħol se jkollhom bżonn iż-żmien biex jirkupraw b'mod sħiħ peress li hemm lok għal żieda fis-sigħat tax-xogħol qabel ma l-kumpaniji jkollhom bżonn jimpjegaw aktar ħaddiema. Ir-rata tal-qgħad fl-UE hija mbassra li se tkun 7.6 % fl-2021 u 7 % fl-2022. Fiż-żona tal-euro, ir-rata tal-qgħad hija mbassra li se tkun 8.4 % fl-2021 u 7.8 % fl-2022. Dawn ir-rati għadhom ogħla mil-livelli ta' qabel il-kriżi. Inflazzjoni L-inflazzjoni żdiedet f'daqqa kmieni din is-sena, minħabba ż-żieda fil-prezzijiet tal-enerġija u għadd ta' fatturi tekniċi temporanji, bħall-aġġustament annwali għall-ponderazzjonijiet applikati għall-oġġetti u għas-servizzi fil-basket tal-konsum użat għall-kalkolu tal-inflazzjoni. It-treġġigħ lura ta' tnaqqis tal-VAT u l-introduzzjoni ta' taxxa fuq il-karbonju fil-Ġermanja kellhom effett notevoli wkoll. L-inflazzjoni se tvarja b'mod sinifikanti matul din is-sena hekk kif il-prezzijiet preżunti tal-enerġija u l-bidliet fir-rati tal-VAT jiġġeneraw varjazzjonijiet notevoli fil-livell tal-prezzijiet meta mqabbla mal-istess perjodu tas-sena l-oħra. L-inflazzjoni fl-UE issa hija mbassra li se tkun 1.9 % fl-2021 u 1.5 % fl-2022. Fiż-żona tal-euro, l-inflazzjoni hija mbassra li se tkun 1.7 % fl-2021 u 1.3 % fl-2021. Id-dejn pubbliku laħaq il-quċċata fl-2021 L-appoġġ pubbliku għall-unitajiet domestiċi u għan-negozji kellu rwol vitali fil-mitigazzjoni tal-impatt tal-pandemija fuq l-ekonomija, iżda rriżulta f'żieda fil-livelli tad-dejn tal-Istati Membri. Din is-sena d-defiċit aggregat tal-gvern huwa mistenni li jiżdied b'madwar nofs punt perċentwali għal 7.5 % tal-PDG fl-UE u b'madwar tliet kwarti ta' punt perċentwali għal 8 % tal-PDG fiż-żona tal-euro. L-Istati Membri kollha, ħlief id-Danimarka u l-Lussemburgu, huma mbassra li se jkollhom defiċit ta' aktar minn 3 % tal-PDG fl-2021. Madankollu, sal-2022, id-defiċit aggregat tal-baġit huwa mbassar li jonqos bin-nofs għal ftit inqas minn 4 % kemm fl-UE kif ukoll fiż-żona tal-euro. L-għadd ta' Stati Membri li għandhom defiċit ta' aktar minn 3 % tal-PDG huwa mbassar li se jonqos b'mod sinifikanti. Fl-UE, il-proporzjon tad-dejn pubbliku mal-PDG huwa mbassar li jilħaq il-livell massimu ta' 94 % din is-sena qabel ma jonqos bi ftit għal 93 % fl-2022. Il-proporzjon tad-dejn għall-PDG taż-żona tal-euro huwa mbassar li se jsegwi l-istess xejra, billi jiżdied għal 102 % din is-sena u mbagħad jonqos ftit għal 101 % fl-2022. Ir-riskji għall-prospettiva għadhom għoljin iżda issa huma ġeneralment ibbilanċjati Ir-riskji marbuta mal-prospettiva huma għoljin u se jibqgħu hekk sakemm id-dell tal-pandemija tal-COVID-19 jinbqa' jolqot l-ekonomija. L-iżviluppi fis-sitwazzjoni epidemjoloġika u l-effiċjenza u l-effettività tal-programmi tat-tilqim jistgħu jkunu aħjar jew agħar minn dak preżunt fix-xenarju ċentrali ta' dan it-tbassir. Dan it-tbassir jista' jissottovaluta l-propensità tal-unitajiet domestiċi li jonfqu jew jista' jissottovaluta x-xewqa tal-konsumaturi li jżommu livelli għoljin ta' tfaddil prekawzjonarju. Fattur ieħor huwa ż-żmien tal-irtirar tal-appoġġ politiku, li jekk ikun prematur, jista' jipperikola l-irkupru. Min-naħa l-oħra, irtirar imdewwem jista' jwassal għall-ħolqien ta' distorsjonijiet tas-suq u ostakli għall-ħruġ ta' ditti mhux vijabbli. L-impatt tad-diffikultajiet korporattivi fuq is-suq tax-xogħol u fuq is-settur finanzjarju jista' jkun agħar milli antiċipat. Tkabbir globali aktar b'saħħtu, b'mod partikolari fl-Istati Uniti, jista' jkollu impatt aktar pożittiv fuq l-ekonomija Ewropea milli mistenni. Tkabbir aktar b'saħħtu fl-Istati Uniti, madankollu, jista' jgħolli r-rendimenti tal-bonds sovrani tal-Istati Uniti u dan jista' jikkawża aġġustamenti diżordinati fis-swieq finanzjarji li jolqtu l-ekonomiji tas-suq emerġenti b'dejn kbir ħafna partikolarment b'dejn għoli f'muniti barranin. Il-membri tal-Kulleġġ qalu hekk: Valdis Dombrovskis, il-Viċi President Eżekuttiv għal Ekonomija għas-Servizz tan-Nies, qal: “Filwaqt li għadna ma ħriġniex mill-inkwiet, il-prospetti ekonomiċi tal-Ewropa jidher li huma ħafna aktar brillanti. Hekk kif ir-rati tat-tilqim qed jiżdiedu, ir-restrizzjonijiet qed jonqsu u l-ħajja tan-nies bil-mod qed terġa' lura għan-normal, tejjibna t-tbassir għall-ekonomiji tal-UE u taż-żona tal-euro għal din is-sena u għal ta' waraha. Il-Faċilità għall-Irkupru u r-Reżiljenza se tgħin l-irkupru u se tkun ta' importanza assoluta fl-2022, meta se żżid l-investimenti pubbliċi għall-ogħla livell f'aktar minn għaxar snin. Għad fadal ħafna xogħol iebes x'nagħmlu, u ħafna riskji se jibqgħu jkunu ta' theddida sakemm tibqa' għaddejja l-pandemija. Sakemm nerġgħu nqumu fuq saqajna, se nkomplu nagħmlu dak kollu meħtieġ biex nipproteġu lin-nies u nżommu lin-negozji milli jerqgħu.” Paolo Gentiloni, il-Kummissarju għall-Ekonomija, qal: “L-effett tal-COVID-19 qed jibda jonqos minn fuq l-ekonomija tal-Ewropa. Wara bidu tas-sena dgħajjef qed nipprojjettaw tkabbir qawwi kemm fl-2021 kif ukoll fl-2022. L-appoġġ fiskali mingħajr preċedent kien, u se jibqa', essenzjali biex jgħin lill-ħaddiema u lill-kumpaniji Ewropej jegħlbu l-maltemp. Iż-żieda korrispondenti fid-defiċits u fid-dejn hija mistennija li tilħaq il-quċċata din is-sena qabel ma tibda tonqos. L-impatt ta' NextGenerationEU se jibda jinħass din is-sena u s-sena d-dieħla, iżda għandna ħafna xogħol iebes quddiemna, fi Brussell u fil-bliet kapitali nazzjonali, biex nagħmlu l-aħjar użu minn din l-opportunità storika. U naturalment iż-żamma tar-rata, li issa saret qawwija, tat-tilqim fl-UE se tkun kruċjali għas-saħħa taċ-ċittadini tagħna kif ukoll tal-ekonomiji tagħna. Allura ejja lkoll kemm aħna nxammru l-kmiem.” It-tbassir Ekonomiku tar-Rebbiegħa 2021 huwa bbażat fuq sett ta' suppożizzjonijiet tekniċi dwar ir-rati tal-kambju, ir-rati tal-imgħax u l-prezzijiet tal-komoditajiet, fejn id-data limitu kienet it-28 ta' April 2021. Rigward id-data kollha l-oħra li dieħla, inkluż is-suppożizzjonijiet dwar il-politiki tal-gvern, dan it-tbassir iqis l-informazzjoni sat-30 ta' April. Jekk ma jitħabbrux linji politiċi b'mod kredibbli u fid-dettall, il-projezzjonijiet jassumu li ma hemmx bidliet fil-politika. Wara l-adozzjoni finali tar-regolament dwar l-RRF u l-progress sinifikanti fit-tħejjija tal-pjanijiet għall-irkupru u r-reżiljenza, it-Tbassir tar-Rebbiegħa jinkorpora l-miżuri ta' riforma u ta' investiment stabbiliti fl-abbozz tal-RRPs għall-Istati Membri kollha. Madankollu, fiż-żmien tad-data limitu, id-dettalji ta' xi pjanijiet kienu għadhom qed jiġu diskussi f'għadd ta' Stati Membri. F'dawn il-każijiet, intużaw suppożizzjonijiet simplifikati ta' ħidma għar-reġistrazzjoni tat-tranżazzjonijiet marbuta mal-RRF, speċifikament fir-rigward tal-profil taż-żmien tan-nefqa (preżunt li huwa lineari matul il-ħajja tal-RRF) kif ukoll il-kompożizzjoni tagħha (preżunta li hija maqsuma bejn l-investiment pubbliku u trasferimenti kapitali.) Id-dokument sħiħ: It-Tbassir Ekonomiku tar-Rebbiegħa 2021: Segwi lill-Viċi President Dombrovskis fuq Twitter: @VDombrovskis Segwi lill-Kummissarju Gentiloni fuq Twitter: @PaoloGentiloni Segwi DG ECFIN fuq Twitter: @ecfin